謁衛參政
作者：敖陶孫
朝代：宋

paragraphs: 頃年投詩衛左史，今年謁詩衛相公。
何方客子辟道路，詩卷長邀石浦風。
先生官職泥土如，萬事盡付阿堵中。
天教權嬖表忠節，劍首一吷毫毛空。
祇今事業已如許，願聞當時北歸語。
面對手畫真自知，十年絕口吾甚武。
謝安風流過王導，芙蓉王公竊其表。
從來雅志在東山，角巾不爲箏歌老。
古人進寸退一尺，江草江花足自適。
功名時來不作難，雷動風行本無跡。
百姓相驚當歷耳，三江五湖作瘡痏。
百年天地亦悠悠，長鑱老人淚如水。
側傍湖脚淀山藍，出見輕鷗已不凡。
頗聞琳琅塞門內，三筆六詩公所監。
何能撰杖閲諸子，看公著帽淹幾晷。
朱衣目前空復愁，客有焦桐勞下指。
去家初無可葺牆，獨抱遺經天一方。
石浦倘爲蒼生起，天衢日轂遥相望。